Poštovani,

u vašem lepom mestu, dugo vremena, zajedno sa drugima živela je i stvarala jevrejska zajednica. I ona je doprinosila multikonfesionalnosti, multietničnosti i multikulturalnosti, vrednostima koje su sredinu u kojoj su živeli činile bogatijom, boljom i vrednijom. Sredine koje poseduju i koje neguju ove vrednosti i danas ili bolje reči baš danas, visoko su rangirane na lestvici društvenih, kulturnih civilizacijskih dostignuća.

U Holokaustu, najmonstruoznijem i najvećem zločinu u XX veku, koji se dogodio u vremenu kada se pomračio um evropske civilizacije, kojoj svi pripadamo i na koju smo tako ponosni, jevrejska zajednica u Srbiji izgubila je 86% svojih članova.

U vašem lepom mestu, u društvu koje vi vodite i reprezentujete, danas više ne postoji jevrejska zajednica. U skladu sa Terezinskom deklaracijom, koju je i naša država Republika Srbija, prihvatila i kojoj se pridružila zajedno sa još 47 država, i u skladu sa vašom nespornom društvenom i istorijskom odgovornošću, kao i u skladu sa vašim ličnim duhovnim, moralnim i civilizacijskim stavovima, molim vas u ime Saveza jevrejskih opština Srbije, da na karakterističnom mestu u vašem gradu postavite spomen ploču.

Ova ploča treba da trajno podseća na nekadašnje postojanje jevrejske zajednice koja je brutalno uništena u Holokaustu. Ova ploča treba da podseća na vaše komšije kojih više nema, komšije koje su ostavile dubok trag u duhovnim i materijalnim vrednostima u vašoj sredini.

Ove, 2011. godine navršava se 70 godina od Holokausta. 70 godina naše tuge i našeg sećanja na žrtve, na 30 000 naših sunarodnika, prijatelja, rođaka, majki i očeva, sestara i braće, Jevreja iz Srbije.

Želja nam je da se i vi, šira društvena zajednica u kojoj danas živimo, sećate žrtava Holokausta i da vaša sećanja, iskazana iskrenim rečima, upišete na spomen ploču. Tako ćete svoja sećanja, svoja osećanja prema Jevrejima žrtvama, svoj odnos prema Holokaustu ostaviti onima koji dolaze u vremenima koja su ispred nas.

Sigurni smo da je 70 godišnjica pravi trenutak da se postavi spomen ploča i pravi trenutak da se kao društvena zajednica setite vaših komšija kojih više nema. Takođe, postavljanjem spomen ploče na karakterističnom mestu u vašem gradu, omogućićete da se svakog 27 januara, Međunarodnog dana sećanja na žrtve Holokausta, građani okupe i sete nestale jevrejske zajednice. Na taj način pridružićete se svim demokratski državama koje zajedno sa UN obeležavaju ovaj dan sa željom da se nikada, nigde i nikom više ovakvo zlo ne dogodi.

Aleksandar Nećak

Predsednik SJOS